Utfordringer og forslag til tiltak i fagskolesektoren

Til: Fagskoleutvalget

Fra: Norges Kreative Høyskole

Dato: 14.04.14

**Bakgrunn**

23.08.13 oppnevnte regjeringen et offentlig utvalg som skal foreta en gjennomgang av fagskolesektoren for å se på hvordan denne sektoren kan videreutvikles. Utvalget ønsker innspill fra aktører i sektoren som viktige bidrag i sitt arbeid.

Fagskolenes primære samfunnsoppdrag er å tilby yrkesrettede studier til (unge) mennesker med kompetanse fra videregående skole/opplæring. Samfunnsoppdraget er forankret i arbeidslivets behov, faglige begrunnelser og politiske føringer (se dokumentasjon i punkt 2).

* Et samfunn i dynamisk utvikling krever raske tilpasninger med nye tilbud forankret i arbeidslivets behov. Fagskolene har i vesentlig grad innfridd disse forventningene.
* Dagens ulike fagskoletilbud er meget fleksible.
* Studenter som ikke ønsker lengre studier ved høgskoler eller universitet, får gjennom fagskolene mange andre fag- og yrkesspesifikke muligheter.
* Yrkeskompetanse gjør studentene attraktive som arbeidstakere i et stort antall bransjer og bedrifter, uten ytterligere opplæringstiltak.

**Utfordringer for fagskolesektoren:**

Nedenfor er en matrise som skisserer noen av fagskolesektorens utfordringer, samt våre forslag til fremtidige løsninger.

Hvert at punktene beskrives noe mer utdypende lengre bak i notatet.

|  |  |  |  |
| --- | --- | --- | --- |
| Tiltak | Utfordringer | Dagens situasjon | Forslag til løsning |
| 1 | Opptakskrav | * De nye merknadene diskvalifiserer storparten av søkere til private fagskoler | NKH anbefaler at merknaden i fagskoleforskriften fra 2010 endres slik at det reelt blir mulig å få godkjent generell studiekompetanse som opptaksgrunnlag. |
| 2 | Finansiering | * Studentøkonomien forverres år for år * Fagskolestudenter som velger private tilbud får langt mindre støtte enn de som går på høyskole- eller universitet eller velger offentlige tilbud * Det oppleves svært urimelig at fagskolestudenter ikke kan bli medlem av studentsamskipnadene * Det er svært kostbart å drive fagskoleutdanning | Satsene for lån til skolepenger i Lånekassen justeres til det reelle kostnadsnivået og indeksreguleres i fremtiden.  Studenter som fullfører og består fagskoleutdanning skal ha rett til stipend på lån til skolepenger. |
| 3 | Studiepoeng | * Fagskolepoeng løser overgangen mellom fagskolestudier * Bidrar ikke til innpass for fagskolestudentene i bachelorløp * Bidrar ikke til økt anseelse | Innføring av studiepoeng for fagskoleutdanning |
| 4 | Tidkrevende og kompliserte godkjenningsordninger og mulighet for akkreditering | * Med dagens godkjenningsordning tar det vært lang tid fra et behov om ny utdanning blir avdekket til det er mulig å tilby en fagskoleutdanning på området. | Institusjons-akkreditering og forenklede søknadsprosesser. |
| 5 | Mange små skoler og lite robuste fagmiljøer | * Fagskolebegrepet er lite kjent og anerkjent i Norge. Erfaringer fra utlandet viser at andre alternativ er å foretrekke.   Åpne for lengere løp?   * Fagskoleutdanningene består av uoversiktlige tilbud og en blanding av etter- og videreutdanning og grunnutdanninger | Tilpasse fagskolesektoren til UH-sektoren og døpe om fagskoler til Yrkeshøyskoler.  Synliggjøre skille mellom fagskole som grunnutdanning og etter- og videreutdanning |
| 6 | Uklarheter rundt nivå og titler | Fagskolene er formelt sett sidestilt med UH-sektoren, men blir av mange definert mellom VGS og UH. Det er ingen regler for tittelbruk. | All tertiær utdanning bør døpes om til høyere utdanning.  Innføre standardiserte titler (eks yrkesbachelor) |

**1. Opptakskrav**

Vi finner det relevant å vise til dokumentasjon relatert til problemstillingen:

**Bergutvalgets rapport ”Mellom barken og veden 2000”**

”Når det gjennom årene har utviklet seg alternative utdanningsveier med en rekke tilbud med tusenvis av studenter hvert år, er det fordi det har vært og er et udekket behov for slik opplæring. Det ser ut til at det ofte er på ”nye” områder private tilbud dukker opp. De private tilbyderne har mulighet og evne til å handle raskt, i takt med utviklingen i samfunnet og arbeidslivet”.

”En del av de som fullfører videregående opplæring, ønsker alternativer til universitets- eller høgskoleutdanning. Ser man samfunnsøkonomisk på det, er det også en fordel at de som ønsker det kan få kortere, yrkesrettede tilbud. Slike utdanninger dekker ofte arbeidslivets behov”.

**”Utvalget ser det som ønskelig at inntak til denne type utdanning ikke skal være et nåløye, men at det skal være en mulighet for mange.”**

**Ot.prp. nr 39 (2006-2007) Om lov om endringer i lov 20. Juni 2003 nr. 56 om fagskoleutdanning**

”Departementet mener det verken er ønskelig eller mulig generelt å definere fagskoleutdanning som en spesialisering på grunnlag av visse fagbrev, slik enkelt høringsinstanser ønsker. Fagskoleutdanning skal dekke ulike behov. Derfor må også begrepet *bygger på videregående opplæring* gis et vidt innhold. På samme måte som høyere utdanning i visse tilfeller bygger på definert kompetanse fra videregående opplæring med spesifiserte krav i enkelte fag, kan dette også gjelde fagskoleutdanning”.

Opptakskravene til fagskolene var, frem til nye merknader til forskriften fra NOKUT i 2010, generell studiekompetanse fra videregående skole, fagbrev eller realkompetanse og den enkelte students modenhet.

**I** **forskrift om kvalitetssikring og kvalitetsutvikling i høyere utdanning og fagskoleutdanning** 2010 står det: ”Fag i utdanningstilbud som er en påbygning på tilsvarende fag fra de studieretningene/utdanningsprogram i videregående opplæring som kreves for opptak, skal imidlertid bygge på disse fagene og ligge på et høyere nivå. Utdanninger i fag/fagområde som på videregående opplæringsnivå ender med fag- eller svennebrev eller yrkeskompetanse, skal på fagskolenivå bygge på fag- eller svennebrevet, yrkeskompetansen eller tilsvarende realkompetanse”.

Endringen av opptakskriteriene slik de fremkommer i nye retningslinjer fra NOKUT vil rasere muligheten til fagskolestudier hos private tilbydere for primærstudenten, som er elever med generell studiekompetanse fra videregående skole. Hovedprinsippet bør være et generelt opptakskrav som er fullført og bestått videregående opplæring eller etter en realkompetansevurdering. De enkelte skolene kan ha supplerende opptakskriterier for de utdanninger hvor det er påkrevet.

*Anbefaling: NKH anbefaler at merknaden i fagskoleforskriften endres slik at det reelt blir mulig å få godkjent generell studiekompetanse som opptaksgrunnlag. Dette er helt nødvendig for å sikre videre drift og utvikling av fagskoleutdanning som er utviklet som en selvstendig utdanning. Videre bør det presiseres at fagskolene skal ligger over videregående nivå, og ikke bygge på som det står i dag.*

**2. Finansiering og manglende studentrettigheter**

Når det gjelder finansiering av private fagskoler skjer dette i dag fullt ut via studentbetalingen/semesteravgiften, med unntak av tidligere 6A skoler. Det offentlige sitt bidrag i denne sammenhengen er å gi studielån og tilleggslån til godkjente fagskoler, i motsetning til høyskolene der de aller fleste studieplasser er helt eller delvis finansiert over statsbudsjettet.

En finansering via statsbudsjettet vil selvsagt være å foretrekke, men selv med den løsningen som er i dag vil to grep kunne gi fagskolestudentene en mer lik studenthverdag som andre studenter i høyere utdanning.

En fagskoleutdanning er dyr å drive fordi det er stor grad av praktisk arbeid, og man kan i liten grad samle studenter i store auditorier. Små klasser og mye utstyr driver prisen dersom kvaliteten skal beholdes, og nå er vi i en situasjon der tilleggslånet langt fra dekker studieavgiften.

Tilleggslånet/lån til skolepenger er på kr. 57 870,- pr. år, mens de fleste fagskoler har skolepenger på mer enn kr. 85 000,- per år.

Dette setter studentene i en situasjon der de må jobbe mer enn andre studenter. Vi vet også at studenter på fagskoler ikke kommer fra mer bemidlede hjem enn andre studenter, snarere tvert om.

Dermed gir den lave satsen for lån til skolepenger fagskolestudentene en vanskeligere økonomisk hverdag enn andre studenter.

Det andre problemet, sett fra studentens synspunkt, er at lån til skolepenger ikke konverteres til stipend på samme måte som Basis-støtten. Dermed får de også betydelig mer lån når de er ferdige fordi de har valgt en praktisk utdanning.

*Anbefaling: To grep som vil bidra til at flere kan velge en praktisk fagskoleutdanning vil dermed være:*

1. *Øke lånesummen som skal dekke studieavgiften til et realistisk nivå slik at fagskoler som driver godt har mulighet til å tilby studiene innen rammen, og studentene kan få finansiert sine studier i samme grad som andre studenter.*
2. *Gi konvertering til stipend også for den delen av studielånet som er lån til skolepenger. Her kan man benytte samme regler som for Basis-støtten i forhold til gjennomføring, men fordi skolepengene ikke er lavere for de som bor hjemme, bør ikke konverteringen være knyttet til hvor man bor, men gjelde alle som gjennomfører.*

**Studentsamskipnadene**

For en fagskolestudent oppleves det urimelig at de ikke får anledning til å bli medlem i studentsamskipnadene på samme måte som andre studenter. Vi har sett over at fagskolestudentene via finansieringen kommer svakere ut økonomisk enn andre studenter, og i tillegg må de ut på det private boligmarkedet og kommer ikke inn under andre gunstige velferdsordninger som samskipnadene har (bl.a bolig, barnehage og helsetilbud).

*Anbefaling: Skal man gjøre fagskolestudenten til en fullverdig student, må loven om Studentsamskipnader endres eller presiseres til også å gjelde fagskolestudenter.*

1. **Studiepoeng**

**Ot.prp. nr. 32 om Lov om Fagskoleutdanning 2003**

”Departementet mener det er viktig å synliggjøre dette mangfoldet av utdanningstilbud som en viktig og selvstendig del av det norske utdanningssystemet, både for å gi en offentlig anerkjennelse og et kvalitetsstempel til utdanninger av god kvalitet på dette nivået, og for i større grad å synliggjøre disse utdanningene som et reelt alternativ til lengre akademiske utdanninger”.

**Innst. O. Nr 78, fra komiteen 2003**

”Komiteen mener det skal være fleksible overganger mellom fagskolene og høyskoler og universiteter. Det er derfor viktig at høyskolene og universitetene legger til rette for at utdanninger fra ulike relevante fagskoler kan gi uttelling i form av avkorting i studiene”.

Da stortinget vedtok revisjonen av fagskoleloven i 2010 ga de tydelige føringer om at intensjonen var å gjøre overgangene i utdanningssystemet mer fleksible for studentene. Fagskolepoeng ble innført i forbindelse med ny fagskoleforskrift sommeren 2013. Fagskolepoeng løser kun overgangen mellom fagskolestudier. De offentlig fagskolene har i mange år benyttet seg av fagskolepoeng. Erfaring viser at høyskoler kun unntaksvis anerkjenner fagskolepoeng ved innpasning til en bachelorutdanning.

Studiepoeng vil bidra til økt anseelse for fagskolestudenter og vil kunne bidra i arbeidet med å vurdere innpasning i annen høyere utdanning slik det gjøre i en rekke andre land.

At det innføres studiepoeng betyr ikke noe automatikk i overgang fra fagskolestudier til høyskolestudier, men gjør en eventuell innpasning enklere.

*Anbefaling: NKH anbefaler innføring av studiepoeng for fagskoleutdanning da dette best vil kunne ivareta de tydelige intensjonene og føringene som ble gitt av Stortinget da fagskoleloven ble revidert i 2010, og de tydelige intensjonene om muligheter for sømløse overganger i utdanningssystemet beskrevet i Nasjonalt kvalifikasjonsrammeverk.*

1. **Tidkrevende og kompliserte godkjenningsordninger og muligheter for akkreditering**

Saksbehandlingsprosessen for søknad om godkjenning av ny fagskoleutdanning i NOKUT er svært tidkrevende, og gjør det utfordrende for fagskolene å utvikle seg i takt med næringslivets behov. I dagens system må fagskoler som tidligere har fått godkjent for eksempel 14 fagskoletilbud igjennom samme godkjenningsprosess som de som kun har ett tilbud og kort fartstid. Systemet med godkjent fagområde (tidligere kalt institusjonsakkreditering) fra Fagskoleloven i 2007 har ikke fungert etter hensikten, noe kun *én* fagskole har fått (Statens fagskole for gartnere og blomsterdekoratører).

*Anbefaling: NKH mener at fagskoler som har fått godkjent, og gjennomført, fire eller flere fagskolestudier har vist at de har den nødvendige kompetansen og kvalitetssikringssystemet til selv å kunne opprette nye fagskolestudier innen sitt fagområde. Dette vil også frigjøre tid hos NOKUT til andre oppgaver som kontroll og kvalitetssikring, noe som også vil bidra til å kunne heve kvaliteten på NOKUT sitt arbeid fra godkjenning til oppfølging.*

1. **Mange små skoler og lite robuste fagmiljøer**

Fagskolen har, for mange, i dag en uklar rolle. Det er mange ulike mindre tilbud og aktører og mangel på trygghet og prestisje rundt dagens utdanninger. Fagskolesektoren må struktureres og profesjonaliseres på lik linje med Universitets- og høyskolesektoren.

Mange små utdanninger gir lavere prestisje og mulighet for fordypning, og fagskoleutdanningene består av et uoversiktlig tilbud med blanding av grunnutdanninger og etter- og videreutdanninger.

*Anbefaling: Vi mener det kan være hensiktsmessig å tilpasse tilbudet av fagskoleutdanninger til UH-sektoren ved å døpe om fagskoler til yrkeshøyskoler (som i Sverige) og utvide muligheten for å tilby opptil tre års studieløp der det er hensiktsmessig (Yrkesbachelor?).*

*I Norge finnes mange små fagskoler med lite robuste fagmiljøer. Et grep kan være å motivere til sammenslåinger gjennom incentiver for å skape større og mer robuste institusjoner og fagmiljøer.*

1. **Uklarheter rundt nivå og titler**

Fagskolene er formelt sett sidestilte med UH-sektoren, men definert av mange på nivå mellom VGS og Universitet- og høyskoler.

Fagskoleutdanningen i Norge bygger på to ulike tradisjoner som dekker hver sine behov. Den ene er fagskole som en videreutdanning som bygger på fagbrev (for eksempel tekniske fagskoler) fra videregående skole og den andre er fagskoletilbud som selvstendige tilbud og som kortere, praktiske og yrkesrettede alternativ til universitets- og høyskoleutdanning.

*Anbefaling: NKH mener all tertiær utdanning bør døpes om til høyere utdanning (slik de har gjort i Danmark) og definere de ulike utdanningene tydeligere med rolle og ansvar.*

*Vi mener det også bør lages et tydeligere skille mellom grunnutdanning og etter- og videreutdanning. Dette henger også sammen med opptakskrav i punkt 2.*